இதில் கவனிக்க வேண்டிய விஷயம் என்னவென்றால் தென்னாப்பிரிக்காவிலும் சரி இந்தியாவிலும் சரி போராட்டங்களின் போது காந்தி கைதுசெய்யப்பட்டால் போராட்டம் அப்படியே நின்றுவிடாது. அத்தனை பேருக்கு அவர் பயிற்சி கொடுத்திருந்தார். காந்தி இல்லாவிட்டாலும் போராட்டம் சற்றும் தீவிரம் குறையாமல் நடக்கும். ஏனெனில் ‘காந்தி’ என்றால் அவர்களைப் பொறுத்தவரை காந்தி என்ற மனிதரின் உடலை மட்டுமல்ல அதற்கும் அதிகமாக அந்த மனிதரின் உணர்வையே குறிக்கும். காந்தியின் உடல் அவர்களுடன் இல்லையென்றாலும் அவரது உணர்வு அவரது தொண்டர்களை வழிநடத்தும். காந்தி கைதானாலும் அவரது தொண்டர்கள் கலங்காமல் முன்சென்றதற்குக் காரணம் இதுதான். இப்படிப்பட்ட நெஞ்சுரம் கொண்ட சத்தியாகிரகத் தொண்டர்கள் இருக்கும்போது கைதாவதற்கு காந்தி கவலைப்பட முடியுமா?